.td_uid_2_609ed776d3e03_rand.td-a-rec-img{text-align:left}.td_uid_2_609ed776d3e03_rand.td-a-rec-img img{margin:0 auto 0 0} Patri Noel Muscat jinsab lura Malta wara li kien ilu missjunarju fl-Art Imqaddsa mill-2004 u għex hemm għal 16-il sena. F'intervista ma' Newsbook.com.mt Fr Noel spjega għaliex hemm bżonn il-preżenża tal-Patrijiet Franġiskani fl-Art Imqaddsa. Huwa għamel ħames snin bħala rettur tas-Seminarju, erba' snin f'Betlem bħala Surmast tan-Novizzi u kien ukoll Superjur tal-Bażilika tal-Qabar ta' Kristu. Dan l-aħħar kien ukoll il-Ġetsemani u anke Superjur taċ-Ċenaklu. L-Art Imqaddsa hija l-art fejn inkitbet il-Bibbja u fejn Ġesù għex għal 33 sena. L-Art Imqaddsa hija Lvant Nofsani fejn illum hemm l-Eġittu, il-Palestina (Iżrael), il-Libanu, il-Ġordan, is-Sirja u anke l-Iraq. L-aktar parti importanti mill-Art Imqaddsa għall-Insara hija l-parti tal-Palestina fejn hemm l-aktar postijiet qaddisa għax hemm għex Ġesu. Il-bidu tal-Franġiskani fl-Art Imqaddsa Il-patrijiet Franġiskani waslu fl-Art Imqaddsa fl-1217 u San Franġisk stess kien mar sentejn wara meta kien mar mal-ħames kruċjata. San Franġisk kien iltaqa' ma' Al-Malik al-Kamil, is-Sultan Eġizzjan fejn kien ta permess lill-patrijiet ta' San Franġisk jivjaġġaw liberament fit-territorju tiegħu. Fr Noel kompla jgħid li żmien wara, il-patrijiet kienu ġew imkeċċijin iżda fl-1333 kienu reġgħu marru u baqgħu hemm sal-lum. Ir-Re ta' Napli ta' dak iż-żmien kien irnexxielu jixtri ċ-ċenaklu u hemm il-Franġiskani kellhom l-ewwel kunvent. Disa' snin wara, il-Papa Klement VI ħatar il-patrijiet Franġiskani bħala kustodji tal-Art Imqaddsa Il-Patrijiet Franġiskani llum fl-Art Imqaddsa Il-Patrijiet Franġiskani jinsabu mferrxin fl-Art Imqaddsa fosthom fl-Eġittu, f'Iżrael u l-Palestina, fil-Ġordan, is-Sirja, fil-Libanu, f'Rodi u Ċipru. Fil-ġżejjer ta' Rodi u Ċipru l-Insara kienu jieqfu nofs triq biex ikomplu l-vjaġġ tagħhom lejn l-Art Imqaddsa. L-ewwel xogħol tal-Franġiskani għal dawn l-aħħar snin hu li jkunu l-kustodji tas-santwarji, fejn jieħdu ħsieb qrib 50 santwarju. F'dawn is-santwarji jilqgħu l-pellegrini u hemm 298 patri minn madwar id-dinja kollha. Fr Noel qal li l-Franġiskani għandhom ukoll tliet ċentri ta' studju fosthom is-Seminarju Teoloġiku ta' Ġerusalemm, l-istudju Bibliku Franġiskan u ċentru fil-Kajr tal-Istudju Kristjani Orjentali. It-tieni xogħol tal-Franġiskani fl-Art Imqaddsa hu dak tal-kura pastorali tal-Insara. Fr Noel saħaq li hemm inqas minn 2% tal-popolazzjoni li huma Nsara għax il-maġġoranza huma Musulmani u Lhud. Ix-xogħol tal-Patrijiet mal-Insara Kattoliċi fl-Art Imqaddsa ma jsirx biss Pastorali iżda wkoll soċjali. Dawn l-insara huma diskriminati għax huma ftit fin-numru u jbatu biex isibu xogħol u dar fejn joqogħdu. Il-Franġiskani jgħinu lill-Insara b'dan il-mod ukoll u anke joffru edukazzjoni lit-tfal u djar b'kera baxxa. Il-kustodja tħaddem aktar minn 1,000 persuna sabiex ikun hemm l-edukazzjoni tal-istudenti u tkun tista' tmexxi l-pellegrini. Kif affettwat il-pandemija tal-Covid-19 lill-Patrijiet? Fr Noel spjega li sa Frar tal-2020 kien hemm ħafna pellegrini li kienu qegħdin iżuru l-Art Imqaddsa iżda dawn waqfu ħesrem mal-bidu tal-pandemija. Il-patrijiet baqgħu fl-Art Imqaddsa iżda mingħajr ma jmorru pellegrini u setgħu biss jitolbu fis-santwarji. Il-patrijiet baqgħu jieħdu ħsieb lill-Insara bir-restrizzjonijiet kollha li hemm. Ħafna mill-ħaddiema li kienu jaħdmu mal-patrijiet sfaw mingħajr xogħol. Il-patrijiet xorta baqgħu iħallsu lil dawn il-ħaddiema li jaħdmu magħhom u ma keċċewhomx. F'postijiet bħal Iżrael, l-istat għen lill-ħaddiema iżda f'postijiet oħra bħal Betlem li jinsab fl-istat Palestinjan, dawn kellhom iħallsu l-paga kollha tal-ħaddiema. Kif tista' tgħin lill-missjoni tal- Art Imqaddsa ? F'kull pajjiż hawn Patri responsabbli biex jibgħat il-flus lejn din il-missjoni. F'Malta hawn Patri Anthony Chircop OFM li huwa l-Kummissarju tal-Art Imqaddsa. Kull sena ssir il-ġabra tal-Art Imqaddsa u l-Maltin ikunu jistgħu jgħinu fiha. F'Għawdex il-patrijiet iduru l-knejjes jiġbru għal din il-missjoni huma stess. It-tieni mod ta' kif wieħed jgħin il-Franġiskani fl-Art Imqaddsa huwa li jieħu sehem fil-pellegrinaġġi li jagħmlu. Min jixtieq jgħin din il-missjoni jista' jċempel fuq 21242254 jew jibgħat email fuq: comalt@ofm.org.mt. Filmat: "Fl-Art Imqaddsa nħossni sigur daqslikieku Malta" – Patri Malti Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_609ed776d4104_rand.td-a-rec-img{text-align:left}.td_uid_3_609ed776d4104_rand.td-a-rec-img img{margin:0 auto 0 0}